Geh weil dich ja so sehr gelüst/ von mir zu gehen:
Wo Preussens Crone gläntzt/ die wunderschöne Stadt/
Die aller Völcker Zier vnd Gaben an sich hat;
Vnd sprich den Herren an/ durch dessen Trew sie stehen
Kan steiff vnd vnbewegt; derselbte zu erhören/
Durch seine Tugend weiß/ der stets gewissen Rath
In schweren Fällen find/ deß Weißheit in der That
Sich allezeit erweist/ die Blume der Astræen.
Ob schon Minerva selbst vor seinem Mund erbleicht/
Der/ so viel Sprachen redt; Ob Ihm gleich Phœbus weicht;
Ist seine Freundligkeit doch gar nichts gleich zu schätzen/
Er ists/ der mich nicht nur ins Angesicht gepreist;
Er ists der mir viel Ehr/ vnnd mehr als Ehr/ erweist;
Vnnd den Ich nimmermehr wil auß dem Hertzen setzen.